**Nacionalnom parku Una dodijeljena sredstva za izradu dokumentacije za upis na Listu svjetske prirodne baštine**

Danas je u Federalnom ministarstvu okoliša i turizma potpisan ugovor sa Javnom ustanovom Nacionalni park Una, kako bi se započeo proces izrade Nominacionog fajla za upis Martinbrodskih slapova na listu UNESCO.

U okviru programa utroška sredstava sa kriterijima raspodjele tekućih transfera drugim nivoima vlasti i fondovima za 2019. godinu, izdvojena su sredstva u iznosu od 70 000 KM za programe izrade Nominacionih fajlova zaštićenih područja - Nacionalnog parka Una - Vodopada Milančev bujk u mjestu Martin Brod i Pećine Vjetrenica, koji se nalaze na Tentativnoj listi UNESCO.

U toku ove godine, ovo ministarstvo je, zajedno sa Državnom komisijom Bosne i Hercegovine za saradnju sa UNESCO-om, iniciralo pokretanje procesa nominiranja dva mikrolokaliteta Nacionalnog parka ‘Una’ za upis na listu svjetske baštine UNESCO-a, Vodopad Milančev buk u Martin-Brodu i Štrbački buk Nacionalnog parka Una, odnosno najveće prirodne vrijednosti tog zaštićenog područja – sedrene barijere.

Zatražen zajednički sastanak predstavnika BiH i Republike Hrvatske na rijeci Uni

Obzirom da je rijeka Una spoj raznolikog i očuvanog prirodnog krajolika izuzetne ljepote i bogate kulturno-povijesne baštine i uzimajući u obzir zajednički cilj zaštite prirodnog naslijeđa, Federalno ministarstvo okoliša i turizma je zatražilo od Državne Komisije za saradnju sa UNESCO-m održavanje zajedničkog sastanka na rijeci Uni sa predstavnicima Povjerenstva Republike Hrvatske za saradnju sa UNESCO-m, u cilju zajedničke kandidature Bosne i Hercegovine i Republike Hrvatske za nominaciju Štrbačkog Buka Nacionalnog parka Una za upis na listu svjetske baštine.

Očuvanje i zaštita svih ovih vrijednosti za buduće generacije temeljna je odrednica održivosti tradicionalnih djelatnosti lokalnog stanovništva: ribolov, lov, šumarstvo i poljoprivreda, ali i za ostale djelatnosti kao što su turizam, rekreacija, edukacija i naučna istraživanja, jer samo turizam zasnovan na prirodi podržava integralno i efikasno upravljanje zaštićenim područjima.